PF ลั่นผลงานครึ่งปีหลังแกร่ง! โชว์แบ็คล็อก 4.7 พันลบ.รับรู้ถึงปี 63
PF ลั่นผลงานครึ่งปีหลังแกร่ง! โชว์แบ็คล็อก 4.7 พันลบ.รับรู้ถึงปี 63
PF ลั่นผลงานครึ่งปีหลังแกร่ง! โชว์แบ็คล็อก 4.7 พันลบ.รับรู้ถึงปี 63
21 ส.ค. 2562

นายวงศกรณ์ ประสิทธิ์วิภาต กรรมการผู้จัดการ บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า แนวโน้มผลการดำเนินงานครึ่งหลังของปีนี้ จะดีกว่าครึ่งปีแรก ทั้งจากการดำเนินงานและการขายที่ดิน โดยปีนี้จะเป็นปีที่บริษัทจะทำยอดโอนกรรมสิทธิ์ได้ดีที่สุด เนื่องจากครึ่งปีหลังมียอดขายทยอยรับรู้รายได้ (Backlog) รวม 4,700 ล้านบาท
ประกอบด้วยโครงการแนวราบ 1,500 ล้านบาท คอนโดมิเนียมในประเทศ 1,400 ล้านบาท และยังมียอดรอโอนกรรมสิทธิ์จากโครงการคอนโดมิเนียม “ยู คิโรโระ” ประเทศญี่ปุ่น เข้ามาในปลายปีนี้ จำนวน 1,800 ล้านบาท และจะเข้ามาในครึ่งแรกปี 63 อีก 2,000 ล้านบาท ซึ่งจะทำให้บริษัทคืนทุนทั้งหมดจากการลงทุนโครงการในญี่ปุ่นภายในต้นปีหน้า
ขณะเดียวกันในครึ่งหลังปีนี้ บริษัทยังจะมีรายได้เพิ่มจากการขายที่ดินให้กับกิจการร่วมทุนและบุคคลอื่น รวมทั้งขายการลงทุนอีก 3,000 ล้านบาท ความสามารถในการทำกำไรและรายได้ที่เข้ามาในหลายทาง นอกจากใช้ในการลงทุนโครงการใหม่ ยังจะทำให้บริษัทสามารถลดภาระหนี้ลงได้อย่างรวดเร็วเป็นจำนวนกว่า 4,000 ล้านบาท เมื่อรวมกันแผนการเพิ่มทุนของบริษัทในครึ่งปีหลังนี้ คาดว่าอัตราส่วนหนี้สินที่มีภาระดอกเบี้ยต่อทุนสุทธิ (Net IBD/E) จะลดลงมาอยู่ที่ระดับ 1.4 เท่า ณ สิ้นปี 62
สำหรับครึ่งปีหลัง บริษัทมีแผนเปิดตัวโครงการบ้านเดี่ยวระดับบนที่เป็นการยกระดับมาตรฐานการอยู่อาศัย ภายใต้ความร่วมมือกับพันธมิตรต่างประเทศ ในเดือนพฤศจิกายนจะเปิดตัวคฤหาสน์คอลเลคชั่นใหม่ในระบบโมดูล่าร์ ที่มาพร้อมนวัตกรรมอากาศบริสุทธิ์ ซึ่งเป็นการร่วมทุนกับ บริษัท เซกิซุย เคมิคอล จำกัด ประเทศญี่ปุ่น เพิ่มเติมในโครงการเพอร์เฟค มาสเตอร์พีซ สุขุมวิท 77 มูลค่า 962 ล้านบาท
อีกทั้งจะมีการเปิดตัวโครงการร่วมทุนกับฮ่องกงแลนด์โครงการแรก คือ “เลค เลเจนด์ (Lake Legend) แจ้งวัฒนะ” เป็นบ้านหรูริมทะเลสาบ จำนวน 177 ยูนิต ระดับราคา 19-60 ล้านบาท พื้นที่โครงการ 102 ไร่ มูลค่าโครงการ 5,070 ล้านบาท
ส่วนผลการดำเนินงานครึ่งแรกของปีนี้ บริษัทมีกำไรสุทธิ 1,132 ล้านบาท เพิ่มขึ้น 225% จากกำไรสุทธิ 348.33 ล้านบาทในช่วงเดียวกันของปีก่อน แม้รายได้จากธุรกิจอสังหาริมทรัพย์จะลดลง แต่มีรายได้จากธุรกิจโรงแรมเพิ่ม อีกทั้งยังมีรายได้และกำไรพิเศษจากการขายที่ดิน โดยบริษัทมีรายได้รวม 10,004 ล้านบาท เพิ่มขึ้น 14.8% จากช่วงเดียวกันของปีก่อน